మందగమన పరిస్థితులు నిజమే..
- ప్రధాని ఆర్థిక సలహా మండలి
- 10 ప్రాధాన్యతాంశాల గుర్తింపు
- స్థిరీకరణ కొనసాగించాలని సూచన
న్యూఢిల్లీ: దేశ ఆర్థిక వ్యవస్థలో మందగమన పరిస్థితులు నిజమేనని ప్రధాన మంత్రి ఆర్థిక సలహా మండలి (పీఎంఈఏసీ) ఒప్పుకుంది. ఇందుకు గల ప్రధాన కారణాలను తాము అన్వేషించనున్నట్టుగా పేర్కొంది. దేశంలో వృద్ధిని పరుగులు పెట్టించేందుకు, రానున్న ఆరు నెలల్లో మేటి ఉద్యోగావకాశాలు సృష్టించేందుకు గాను సర్కారు దృష్టి సారించాల్సిన 10 ప్రాధాన్యత అంశాలను మండలి గుర్తించినట్టు సర్కారు ఒక ప్రకటనలో తెలిపింది. ఆర్థిక వృద్ధి, ఉపాధి, ఉద్యోగ కల్పన, అసంఘటిత రంగం మరియు ఏకీకరణ, ఆర్థిక ప్రణాళిక, ద్రవ్య విధానం, ప్రజా వ్యయం, ఆర్థిక పాలన సంస్థలు, వ్యవసాయం, పశుగణాభివృద్ధి, వివిధ రకాల వినిమయం, ఉత్పత్తితో పాటు సామాజిక రంగాలను కమిటీ ప్రాధాన్యతాంశాలుగా గుర్తిం చిందని తెలిపింది. ఈ సందర్భంగా పీఎంఈఏసీ అధినేత బిబేక్‌ దెబోరారు మాట్లాడుతూ ప్రభుత్వం నిర్ధేశించుకున్న ఆర్థిక స్థిరీకరణ విధానాలకు కట్టుబడి ముందుకు సాగాలని సూచించారు. ఎట్టిపరిస్థితుల్లోనూ ఆర్థిక స్థిరీకరణ విధానాల నుంచి పక్కకు మరలే చర్యలు వద్దని సూచించారు. కీలక భాగస్వాములతో చర్చలు జరిపి ఆర్థిక పరిస్థితుల్లో మార్పు తెచ్చేందుకు గాను తాము ప్రధాన మంత్రికి తగిన సూచనలు మాత్రమే చేయనున్నుట్టు ఆయన తెలిపారు. పెద్దనోట్ల రద్దు, జీఎస్టీ కారణంగా వృద్ధి రేటు పడిపోయిందని ఐఎంఎఫ్‌ వెల్లడించిన అంచనాలు నూటికి 80% తప్పు అని కౌన్సిల్‌ సభ్యులు రతిన్‌ రారు అభిప్రాయ పడ్డారు. వృద్ధి మందగమనానికి అసలు కారణాలను తాము అన్వేషించునున్నట్టుగా తెలిపారు.
మీ స్నేహితులకు రికమెండ్ చెయ్యండి